Стефан Маларме

Посвещение

* * *

Вкочанясала Зората

стиска с помодрял юмрук

рога с чист лазурен звук

но захапан от устата

на пастира взел чепата

сопа и поел към друг

край далеч-далеч оттук

докато шуми реката

и пред теб се появи

о самотнико Пюви

дьо Шаван[1]

сред самота

Времето опиянява

Нимфата и гола тя

му открива твойта Слава.

* * *

С единствена грижа за път

отвъд ослепителна Индия

е поздравът пратеник в идния

век в който все пак ще съзрат

лудуващо в пяна платно

как с цяла една каравела

се гмурва и литва в едно

о птица вестителка смела

чиито унили стенания

кормилото теглят към бряг

с безцелни залежи от мрак

от злато елмази страдания

напев чийто ритъм и гама

посреща усмихнат Да Гама.

* * *

Душата във въздишка сбита

отронвана сред тих покой

когато кръгче дим отлита

и чезне в кръгчета безброй

не е ли някаква цигара

макар да тлее бавно тя

с целувка грейнала обжаря

и после пада пепелта

тъй от романса тръгнал волно

от устните да излети

изключвай щом се вслушваш ти

Реалното че твърде долно

зачеркват сетивата груби

речта ти смътна и се губи.

Информация за текста

© Кирил Кадийски, превод от френски

Stéphane Mallarmé

Hommage, 1887

Сканиране, разпознаване и редакция: NomaD, 2010 г.

Издание:

Стефан Маларме. Поезия

Второ преработено и допълнено издание

Подбор, превод от френски и предговор: Кирил Кадийски

Редактор на първото издание: Стефан Гечев

Художествено оформление: Иван Димитров

Коректор: Мария Меранзова

ИК „Нов Златорог“

ISBN 954-492-034-X

Рисунките на обложката са от Пол Верлен и Пабло Пикасо.

Stéphane Mallarmé. Poèsies

Свалено от „Моята библиотека“ [http://chitanka.info/text/14866]

Последна редакция: 2010-01-07 15:15:00

1

Пюви дьо Шаван (1824–1898) — френски художник, свързан със символизма в живописта. — Б.пр.

Content

Стефан Маларме
Посвещение

* * *

* * *

* * *

Информация за текста

1